יוסף רום

יוסף רום (2 בספטמבר 1932 – 19 בנובמבר 1997) היה פרופסור להנדסה אווירונאוטית בפקולטה להנדסת אווירונאוטיקה וחלל בטכניון וחבר הכנסת מטעם הליכוד. בשנת 1976 זכה בפרס ישראל לטכנולוגיה ולהנדסה.

ביוגרפיה 
יוסף רום נולד כיוסף רובינוביץ' בוורשה שבפולין ועלה לארץ ישראל ב-1935. הוא סיים את לימודיו התיכוניים בתיכון עירוני א' בתל אביב. אחר כך למד הנדסת מכונות והנדסה אווירונאוטית במכון הטכנולוגי של אילינוי  בשיקגו, וקיבל דוקטורט בהנדסה אווירונאוטית במכון הטכנולוגי של קליפורניה בפסדינה בשנת 1957. 

לימד בפקולטה להנדסה אווירונאוטית של הטכניון וכיהן כדיקן הפקולטה. ב-1974 התמנה למופקד הקתדרה ע"ש ליידי דייוויס לאווירודינמיקה ניסויית. הרבה לפרסם מאמרים מדעיים בכתבי עת מקצועיים. היה יועץ למערכת הביטחון ודחף לייצור ישראלי של מערכות נשק מתוחכמות. בשנים 1970-1972 עמד בראש מינהלת נקבות הרוח והמעבדות האווירודינמיות.

פעילות פוליטית
אחרי מלחמת יום הכיפורים הזהיר בעיתונות נגד התחמשות גרעינית של מצרים, בסיוע ארצות הברית, והיה מהפעילים נגד הנסיגה בסיני. 

באוגוסט 1976 הצטרף לתנועת החרות ושמו עלה כמועמד להתמודד על ראשות עיריית חיפה.

היה חבר הכנסת התשיעית וה-10 מטעם מפלגת הליכוד. לאחר המהפך היה יו"ר הצוות להעברת הממשל ולייעול עבודת הממשלה.

בכנסת היה רום מתומכי המשך פיתוח האריה ופיתוח נשק בישראל בהיקף נרחב יותר ומתומכי הקמת התנחלויות.

משפחתו
נפטר בחיפה. אלמנתו, יעל רום, הייתה הבוגרת הראשונה של קורס טיס במסגרת צה"ל. לזוג שלושה ילדים: בתם, ורד רום-קידר, היא פרופסור למתמטיקה, שהייתה ראש המחלקה למדעי המחשב ומתמטיקה שימושית במכון ויצמן למדע בין השנים 2014 ל-2016; בתם השנייה, דלית רום שילוני, היא פרופסור לחקר המקרא באוניברסיטת תל אביב; בנם, רמי רום, הוא בעל תואר דוקטור לכימיה ועורך פטנטים.

קישורים חיצוניים

הערות שוליים

בעלי תואר דוקטור מהמכון הטכנולוגי של קליפורניה
סגל הטכניון: הנדסת אווירונאוטיקה וחלל
פעילי תנועת החרות
חברי כנסת מטעם הליכוד
זוכי פרס ישראל להנדסה
מדענים חברי הכנסת
חברי הכנסת: אנשי מחקר ואקדמיה
חברי כנסת זוכי פרס ישראל
חברי הכנסת התשיעית
חברי הכנסת העשירית
ישראלים ילידי פולין
ישראלים שנולדו ב-1932
ישראלים שנפטרו ב-1997
אישים הקבורים בבית הקברות שדה יהושע